CELEX: 32012D0030
Language: sk
Date: 2012-12-10 00:00:00
Title: 2012/832/EÚ: Rozhodnutie Európskej centrálnej banky z  10. decembra 2012 , ktorým sa mení a dopĺňa rozhodnutie ECB/2010/21 o ročnej účtovnej závierke Európskej centrálnej banky (ECB/2012/30)

22.12.2012   
            
            
               SK
            
            
               Úradný vestník Európskej únie
            
            
               L 356/93
            
         ROZHODNUTIE EURÓPSKEJ CENTRÁLNEJ BANKY
   z 10. decembra 2012,
   ktorým sa mení a dopĺňa rozhodnutie ECB/2010/21 o ročnej účtovnej závierke Európskej centrálnej banky
   (ECB/2012/30)
   (2012/832/EÚ)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 26.2,
   keďže:
   
               (1)
            
            
               V rozhodnutí ECB/2010/21 z 11. novembra 2010 o ročnej účtovnej závierke Európskej centrálnej banky (1) sa ustanovujú pravidlá zostavovania ročnej účtovnej závierky Európskej centrálnej banky (ECB).
            
         
               (2)
            
            
               Článok 3 rozhodnutia ECB/2010/21 bližšie vymedzuje, že základné účtovné zásady a metódy vymedzené v článku 3 usmernenia ECB/2010/20 z 11. novembra 2010 o právnom rámci pre účtovníctvo a finančné výkazníctvo v Európskom systéme centrálnych bánk (2) sa uplatňujú tiež na účely rozhodnutia ECB/2010/21. To sa okrem iného vzťahuje na článok 3 písm. c) usmernenia ECB/2010/20, ktorý sa týka udalosti po súvahovom dni a v ktorom sa ustanovuje, že aktíva a pasíva sa upravujú o tie udalosti, ktoré nastanú medzi súvahovým dňom a dňom schválenia finančných výkazov príslušnými orgánmi, ak takéto udalosti ovplyvňujú stav aktív alebo pasív v súvahový deň.
            
         
               (3)
            
            
               Na účely ročnej účtovnej závierky ECB je potrebné objasniť, že na udalosť po súvahovom dni by sa malo prihliadať len do dňa, v ktorom sa povoľuje vydanie finančných výkazov, t. j. do dňa, v ktorom Výkonná rada povolí predloženie ročnej účtovnej závierky ECB na schválenie Rade guvernérov.
            
         
               (4)
            
            
               Rozhodnutie ECB/2010/21 by sa preto malo zmeniť a doplniť zodpovedajúcim spôsobom,
            
         PRIJALA TOTO ROZHODNUTIE:
   Článok 1
   Zmena a doplnenie
   Článok 3 rozhodnutia ECB/2010/21 sa nahrádza takto:
   
      „Článok 3
      Základné účtovné zásady a metódy
      Na účely tohto rozhodnutia sa uplatňujú tiež základné účtovné zásady a metódy vymedzené v článku 3 usmernenia ECB/2010/20. Odchylne od článku 3 písm. c) prvej vety usmernenia ECB/2010/20 sa na udalosť po súvahovom dni prihliada len do dňa, v ktorom Výkonná rada povolí predloženie ročnej účtovnej závierky ECB Rade guvernérov na schválenie.“
   
   Článok 2
   Nadobudnutie účinnosti
   Toto rozhodnutie nadobúda účinnosť 31. decembra 2012.
   
      Vo Frankfurte nad Mohanom 10. decembra 2012
      
         
            Prezident ECB
         
         Mario DRAGHI
      
   
   
      (1)  Ú. v. EÚ L 35, 9.2.2011, s. 1.
   
      (2)  Ú. v. EÚ L 35, 9.2.2011, s. 31.